P R I M Á T O R    M E S T A     K O Š I C E 
vyhlasuje 
úplné znenie Všeobecne záväzného nariadenia mesta Košice č. 130  o úhradách, spôsobe určenia a platenia úhrad za poskytovanie sociálnych služieb v pôsobnosti územnej samosprávy mesta (nariadenie o úhradách za sociálne služby) prijatého uznesením Mestského zastupiteľstva v Košiciach č. 372/2012, ako vyplýva zo zmien a doplnení vykonaných uznesením Mestského zastupiteľstva v Košiciach č. 801/2013 a uznesením Mestského zastupiteľstva v Košiciach č. 283/2015 

Všeobecne záväzné nariadenie mesta Košice
č. 130

P R V Á    Č A S Ť
V Š E O B E C N É    U S T A N O V E N I A 

§ 1
Predmet úpravy 
     (1) Toto všeobecne záväzné nariadenie (ďalej len "nariadenie") upravuje sumu úhrady, spôsob určenia úhrady a spôsob platenia úhrady za sociálne služby poskytované v súlade so zákonom č.  448/2008  Z. z. o sociálnych službách  v znení neskorších  predpisov  (ďalej iba „zákon o sociálnych službách“) v pôsobnosti územnej samosprávy mesta.  

     (2) V pôsobnosti územnej samosprávy mesta sú poskytované podľa zákona o sociálnych službách tieto sociálne služby:
a)	terénne sociálne služby, ktorými sú:
1. opatrovateľská služba,
     2. pomoc pri osobnej starostlivosti o dieťa,
     3. prepravná služba,
b)	pobytové a ambulantné sociálne služby, ktorými sú:
1.	zariadenie pre seniorov,
2.	zariadenia opatrovateľskej služby,
3.	denný stacionár,
4.	zariadenie núdzového bývania,
5.	útulok,
c)	iné sociálne služby, ktorými sú:
1.	odľahčovacia služba,
2.	monitorovanie a signalizácia potreby pomoci.

- 2 -

§ 2
Okruh osôb, ktorým sa poskytujú sociálne služby

       Sociálne služby v zmysle nariadenia možno poskytovať: 
a)	obyvateľom mesta Košice, 
b)	osobám, ktoré nemajú trvalý pobyt na území mesta Košice  ale obec, v ktorej majú trvalý pobyt im zabezpečila poskytovanie sociálnej služby v súlade s § 8 ods. 2   zákona  o sociálnych službách.  

D R U H Á    Č A S Ť
Ú H R A D Y    Z A    P O S K Y T O V A N I E   
  S O C I Á L N Y C H     S L U Ž I E B

PRVÁ HLAVA
TERÉNNE SOCIÁLNE SLUŽBY 

Prvý diel
Opatrovateľská služba a pomoc pri osobnej starostlivosti 
o dieťa

§ 3
Účel opatrovateľskej služby a pomoci pri osobnej starostlivosti o dieťa  a okruh osôb, ktorým sa poskytuje

     (1) Opatrovateľská služba je terénna sociálna služba poskytovaná fyzickej osobe, ktorá je odkázaná na pomoc inej fyzickej osoby podľa § 41 zákona o sociálnych službách.

     (2) Pomoc pri osobnej starostlivosti o dieťa je terénna sociálna služba poskytovaná rodičovi dieťaťa alebo inej fyzickej osobe podľa § 31 zákona o sociálnych službách.

§ 4
Suma úhrady, spôsob určenia a platenia úhrady  za opatrovateľskú službu a pomoc pri osobnej starostlivosti o dieťa

     (1) Opatrovateľská služba sa poskytuje počas pracovných dní v čase od 7,00 do 17,00 hod.

     (2) Minimálny počet hodín opatrovateľskej služby je 20 hodín v kalendárnom mesiaci, pričom denný limit  (rozsah) je minimálne 2 hodiny.

     (3) Úhrada za opatrovateľskú službu v kalendárnom mesiaci sa určí podľa rozsahu poskytovaných úkonov v prepočte podľa prílohy č. 1 za každú začatú hodinu.

- 2 -

     (4) Suma dennej úhrady vypočítanej podľa prílohy č. 1 pri poskytovaní služby mimo času (hodín) uvedeného v ods. 1 tohto ustanovenia sa zvyšuje o:
a) 25 % pri poskytovaní služby po 17,00 hod. v pracovných dňoch maximálne však do 20.00 hod a v čase od 6,00 hod do 7.00 hod.,   
b) 50 % pri poskytovaní služby počas soboty, nedele, sviatkov a dní pracovného pokoja.  

     (5) Suma dennej úhrady vypočítanej podľa prílohy č.1 za opatrovateľskú službu poskytovanú v rozsahu menej ako 2 hodiny denne sa zvyšuje o 50%.

     (6) Suma mesačnej úhrady vypočítanej podľa prílohy č.1  za poskytovanú opatrovateľskú službu v rozsahu menej ako 20 hodín v kalendárnom mesiaci sa zvyšuje o:
a) 10 % v prípade poskytovanej služby v rozsahu 9 – 19 hodín mesačne 
b) 20 % v rozsahu 1 - 8 hodín poskytovanej služby mesačne. 

     (7) Úhradu za opatrovateľskú službu platí prijímateľ alebo iná  fyzická osoba podľa § 73 ods. 10 zákona o sociálnych službách za kalendárny mesiac, v ktorom sa jej opatrovateľská služba poskytuje, najneskôr do 15. dňa nasledujúceho kalendárneho mesiaca doručenou poštovou poukážkou  alebo priamo do pokladne, prípadne bankovým prevodom na účet mestskej časti.  

     (8) Prijímateľovi alebo inej fyzickej osobe  podľa § 73 ods. 10 zákona o sociálnych službách sa časť úhrady vráti alebo úhradu za opatrovateľskú službu doplatí podľa skutočného rozsahu poskytnutých úkonov v kalendárnom mesiaci, najneskôr do konca nasledujúceho kalendárneho mesiaca.

     (9) Suma úhrady za pomoc pri osobnej starostlivosti o dieťa podľa ustanovenia § 31 zákona 448/2008 Z. z. o sociálnych službách, sa určí vo výške 50 %  sumy za opatrovateľskú službu podľa ods. 3 tohto paragrafu určenej v prílohe č. 1,  druh úkonov IV -  dohľad. 

     (10) Sumu úhrady za donášku stravy si určuje poskytovateľ podľa prílohy č. 3 v rozsahu  0 - 100 % priemerných nákladov na zabezpečenie donášky  stravy pre fyzickú osobu na deň  za predchádzajúci rozpočtový rok.

Druhý diel
Prepravná služba

§ 5
Účel prepravnej služby a okruh osôb, ktorým sa poskytuje 

     (1) Prepravná služba je terénna sociálna služba  poskytovaná fyzickej osobe s ťažkým zdravotným postihnutím odkázanej na individuálnu prepravu osobným motorovým vozidlom alebo fyzickej  osobe s nepriaznivým zdravotným stavom s obmedzenou  schopnosťou pohybu po rovine alebo po schodoch a obmedzenou schopnosťou orientácie.

- 3 - 

     (2) Prepravná služba sa poskytuje fyzickej osobe: 
a) s ťažkým zdravotným postihnutím, ktorá  je podľa posudku príslušného úradu práce sociálnych vecí a rodiny odkázaná na individuálnu prepravu osobným motorovým vozidlom, kompenzovanú prepravnou službou,
b) ktorá je podľa potvrdenia poskytovateľa zdravotníckej starostlivosti  odkázaná na prepravnú službu, 
c) ktorá je  na základe zmluvy o poskytovaní sociálnej služby umiestnená v zariadení sociálnych služieb v zriaďovateľskej pôsobnosti mesta Košice a súčasne spĺňa podmienky podľa  písm. a) alebo b).

     (3) Postup pri objednávaní prepravnej služby určí poskytovateľ podľa prílohy č. 3. 

§ 6
Suma úhrady, spôsob určenia a platenia úhrady za prepravnú službu

     (1) Úhrada za prepravnú službu sa určuje sumou čiastkových úhrad:
a) 0,30 € za 1 km prepravnej vzdialenosti,
b) 1,80 € za každú aj začatú hodinu státia (stojné)
c) 1,50 € za pristavenie vozidla, ak  jazda začína mimo sídla prepravnej služby.

     (2) Suma úhrady za prepravnú službu sa určí ako súčet:
a) súčinu počtu km prepravnej vzdialenosti a výšky úhrady za 1 km prepravnej vzdialenosti podľa ods. 1 písm. a),
b) súčinu počtu hodín státia a výšky stojného za jednu hodinu státia, podľa ods. 1 písm. b),
c) výšky poplatku za pristavenie vozidla mimo sídla prepravnej služby, podľa ods. 1 písm. c)

     (3) Úhradu za prepravnú službu vyplatí prijímateľ alebo iná fyzická osoba podľa § 73 ods. 10 zákona o sociálnych službách priamou platbou v deň poskytnutia tejto služby vodičovi. Vodič vystaví doklad, na ktorom uvedie meno, priezvisko prepravovanej osoby, sumu úhrady a dátum poskytnutia prepravnej služby.

     (4) Ak poberateľ využíva prepravnú službu výlučne za účelom prepravy do denného stacionára, suma podľa  ods. 1 písm. a) tohto paragrafu sa znižuje o 50 % a súčasne sa upúšťa od úhrady súm podľa ods. 1 písm. b) a c)

     (5) Ak sa cena benzínu počas rozpočtového roka zmení, môže Mesto Košice  na základe návrhu poskytovateľa podľa prílohy č. 3, upraviť sumu podľa ods. 1 písm. a) tohto paragrafu od 1. mája nasledujúceho rozpočtového roka.

- 4 - 

DRUHÁ HLAVA
ZARIADENIA SOCIÁLNYCH SLUŽIEB A DENNÝ STACIONÁR

Prvý diel
Zariadenie pre seniorov

§ 7
Účel sociálnej služby poskytovanej v zariadení pre seniorov a okruh osôb, ktorým sa poskytuje

     V zariadení pre seniorov sa poskytuje pobytová sociálna služba podľa § 35 zákona o sociálnych službách fyzickej osobe, ktorá dovŕšila dôchodkový vek a je odkázaná na pomoc inej fyzickej osoby.

§ 8
Suma úhrady za sociálne služby poskytované v zariadení pre seniorov

     (1) Suma úhrady za základný rozsah poskytovaných sociálnych služieb  v zariadení pre seniorov sa určí ako pomerná časť priemerných ekonomicky oprávnených nákladov  v predchádzajúcom rozpočtovom roku podľa prílohy č. 2.

     (2) Za základný rozsah poskytovaných sociálnych služieb v zariadení pre seniorov  pri odkázanosti fyzickej osoby v stupni IV a menej sa považuje
a) ubytovanie v dvojposteľovej alebo trojposteľovej izbe,
b) odoberanie stavy 5  krát denne: raňajky, desiata, obed, olovrant, večera, pričom poberateľ sociálnej služby môže odoberať stravu aj v menšom rozsahu.

     (3) Suma úhrady podľa ods. 1 nad rámec ustanovenia ods. 2 sa zvyšuje o:
a) 0,20 € denne v prípade stupňa odkázanosti V a VI,
b) 1,00 € denne v prípade ubytovania v jednoposteľovej izbe menšej ako 16 m2, bez príslušenstva,
c) 1,50 € denne v prípade ubytovania v jednoposteľovej izbe menšej ako 16 m2, s príslušenstvom,
d) 1,50 € denne v prípade ubytovania v jednoposteľovej izbe väčšej ako 16 m2, bez príslušenstva,
e) 2,00 € denne v prípade ubytovania v jednoposteľovej izbe väčšej ako 16 m2, s príslušenstvom,
f)  0,20 € za každé jedlo nad rámec ustanovenia ods. 2 písm. b), 
g) 0,15 € denne za užívanie každého vlastného elektrospotrebiča, ktorým je: chladnička, mraznička, práčka, mikrovlnná rúra alebo prenosná klimatizácia.

     (4) suma úhrady podľa ods. 1 sa znižuje o 
a) 9 % sumy za stravovanie podľa prílohy č. 2 ak poberateľ sociálnej služby neodoberá desiatu,
- 5 - 

b) 9% sumy za stravovanie podľa prílohy č. 2  ak poberateľ sociálnej služby neodoberá olovrant.
c) 12 % sumy za stravovanie podľa prílohy č. 2  ak poberateľ sociálnej služby neodoberá raňajky,
d) 25% sumy za stravovanie podľa prílohy č. 2  ak poberateľ sociálnej služby neodoberá večeru,
pričom v úhrne je možné znížiť sumu za stravovanie podľa prílohy č. 2 maximálne o 43 %.

     (5) Upustiť od zvýšenia úhrady za ubytovanie v jednoposteľovej izbe podľa ustanovenia ods. 3 písm. b) môže poskytovateľ sociálnej služby podľa prílohy č. 3,  zo zdravotných dôvodov prijímateľa.

     (6) Výšku stravnej  jednotky pre účely zabezpečenia stravovania  určuje poskytovateľ sociálnej služby podľa prílohy č. 3 tak, že 30 násobok dennej stravnej jednotky bude najviac vo výške  sumy  za stravovanie podľa prílohy č. 2.

Druhý diel
Zariadenie opatrovateľskej služby

§ 9
Účel sociálnej služby poskytovanej v zariadení opatrovateľskej služby  a okruh osôb, ktorým sa poskytuje

     V zariadení opatrovateľskej služby  sa poskytuje pobytová sociálna služba podľa § 36 zákona o sociálnych službách  plnoletej  fyzickej osobe,  ktorá je odkázaná na pomoc inej fyzickej osoby na určitý čas.

§ 10
Suma úhrady za sociálne služby poskytované v zariadení opatrovateľskej služby

     (1) Suma úhrady za základný rozsah poskytovaných sociálnych služieb  v zariadení opatrovateľskej služby sa určí ako pomerná časť priemerných ekonomicky oprávnených nákladov  v predchádzajúcom rozpočtovom roku podľa prílohy č. 2.

     (2) Za základný rozsah poskytovaných sociálnych služieb v zariadení opatrovateľskej služby  vo všetkých stupňoch odkázanosti fyzickej osoby sa považuje:
a) ubytovanie v dvoj a trojposteľovej izbe,
b) odoberanie stravy 5 krát denne: raňajky, desiata, obed, olovrant, večera.

     (3) Suma úhrady podľa ods. 1 nad rámec ustanovenia ods. 2 sa zvyšuje o:
a)  1,00 € denne v prípade ubytovania v jednoposteľovej izbe,
b)  0,20 € za každé jedlo nad rámec ustanovenia ods. 2 písm. b),
c) 0,15 € denne za užívanie každého vlastného elektrospotrebiča, ktorým je: chladnička, mraznička, práčka, mikrovlnná rúra  alebo prenosná klimatizácia.

- 6 -

     (4) Upustiť od zvýšenia úhrady za ubytovanie v jednoposteľovej izbe podľa ustanovenia ods. 3 písm. a) môže poskytovateľ sociálnej služby podľa prílohy č. 3,  zo zdravotných dôvodov prijímateľa.  

     (5) Výšku stravnej  jednotky pre účely zabezpečenia stravovania  určuje poskytovateľ sociálnej služby podľa prílohy č. 3 tak, že 30 násobok dennej stravnej jednotky bude najviac vo výške  sumy  za stravovanie podľa prílohy č. 2.

Tretí  diel
Denný stacionár

§ 11
Účel sociálnej služby poskytovanej v dennom stacionári a okruh osôb, ktorým sa poskytuje

     V dennom stacionári sa poskytuje ambulantná sociálna služba podľa § 40 zákona o sociálnych službách fyzickej osobe, ktorá je odkázaná na pomoc inej fyzickej osoby a je odkázaná na sociálnu službu v zariadení len na určitý čas počas dňa.

§ 12
Suma úhrady za sociálne služby poskytované v dennom stacionári 

     (1) Suma úhrady za základný rozsah poskytovaných sociálnych služieb  v  dennom stacionári sa určí ako pomerná časť priemerných ekonomicky oprávnených nákladov  v predchádzajúcom rozpočtovom roku podľa prílohy č. 2.

     (2) Za základný rozsah poskytovaných sociálnych služieb v dennom stacionári sa považuje odoberanie jedného hlavného jedla denne  a to obeda.

     (3) Zvýšenie sumy úhrady nad rámec  základného rozsahu podľa ustanovenia ods. 2 určí poskytovateľ sociálnej služby podľa prílohy č. 3.

Štvrtý diel
Zariadenie núdzového bývania a útulok

 § 12a
Účel sociálnej služby poskytovanej v zariadení núdzového bývania a útulku, okruh osôb, ktorým sa poskytuje sociálna služba v zariadení núdzového bývania a útulku a spôsob ubytovania

- 7 - 

     (1) V zariadení núdzového bývania sa poskytuje pobytová sociálna služba podľa § 29  zákona o sociálnych službách fyzickej osobe v nepriaznivej životnej situácii, na ktorej je páchané násilie, fyzickej osobe, ktorá je obeťou obchodovania s ľuďmi, osamelej tehotnej žene a rodičovi alebo rodičom s deťmi, ktorí nemajú zabezpečené ubytovanie, alebo nemôžu z vážnych dôvodov užívať bývanie, a fyzickej osobe, ktorá dovŕšila dôchodkový vek alebo ktorá je odkázaná na pomoc inej fyzickej osoby a nemá zabezpečené ubytovanie alebo nemôže z vážnych dôvodov užívať bývanie.

     (2) V útulku sa poskytuje pobytová sociálna služba podľa § 26 zákona o sociálnych službách fyzickej osobe – jednotlivcovi, rodine s dieťaťom  alebo jednotlivcovi s dieťaťom  v nepriaznivej sociálnej situácii z dôvodu, že nemá zabezpečené nevyhnutné podmienky na uspokojovanie základných životných potrieb.

     (3) Ubytovanie v zariadení núdzového bývania a útulku sa poskytuje v  
a) obytných jednotkách, ktorými je dvojizbový alebo jednoizbový byt s príslušenstvom, ktorým je kuchyňa alebo kuchynský kút, chodba, kúpeľňa a WC,
b) obytných miestnostiach v rámci obytnej jednotky so spoločným príslušenstvom, ktorým je kuchyňa, chodba, kúpeľňa a WC   pre obytné miestnosti, ktoré sú súčasťou obytnej jednotky.

§ 12b
Suma úhrady za sociálne služby poskytované v zariadení núdzového bývania a útulku

     (1) Úhrada za sociálne služby poskytované v zariadení núdzového bývania a útulku sa určuje sumou čiastkových úhrad nasledovne:
a) 30 € na mesiac rodič alebo iná plnoletá  osoba, 
b) 20 € na mesiac nezaopatrené dieťa vo veku do 6 rokov,
c) 20 € na mesiac nezaopatrené dieťa vo veku od  6 do 15 rokov, 
d) 25 € na mesiac nezaopatrené dieťa staršie ako 15 rokov, vrátane plnoletého nezaopatreného dieťaťa, ktoré sa pripravuje na povolanie v riadnom dennom štúdiu.

     (2) Suma úhrady za sociálne služby v zariadení núdzového bývania a útulku sa určí ako súčet čiastkových úhrad podľa ods. 1. 

     (3) Suma úhrady za sociálne služby v zariadení núdzového bývania  a útulku podľa ods. 1 a ods. 2 sa zvyšuje o 
a) 1,00 €  denne  ak rodina poberateľa obýva samostatnú dvojizbovú obytnú jednotku s príslušenstvom, 
b) 0,50 € denne ak rodina poberateľa obýva samostatnú jednoizbovú obytnú jednotku s príslušenstvom, 
c)  0,15 €  denne za užívanie každého vlastného elektrospotrebiča, ktorým je: chladnička, mraznička, práčka, mikrovlnná a elektrická  rúra, 
d) 0,10  € denne za užívanie každého vlastného elektrospotrebiča, ktorým je: televízor alebo osobný PC.

- 8 -

     (4)  Suma  úhrady za sociálne služby v zariadení núdzového bývania a útulku podľa ods.  1  a  2  sa zvyšuje o:
a) 25 % ak jedna rodina užíva samostatne obytnú jednotku alebo obytnú miestnosť, ktorú s ohľadom na plochu môže užívať aj viac osôb  ako je počet členov tejto rodiny,  
b) 25 % sumy čiastkových úhrad podľa ods. 1 v prípade, že sociálna služba v zariadení núdzového bývania alebo v  útulku sa poskytuje dlhšie  ako 6 po sebe  idúcich kalendárnych mesiacov,
c) 50  %  sumy čiastkových úhrad podľa ods. 1 v prípade, že sociálna služba v zariadení núdzového bývania alebo v útulku sa poskytuje dlhšie  ako 12 po sebe  idúcich kalendárnych mesiacov.

     (5) Suma úhrady podľa ods. 1 písm. b) sa znižuje o 25 % ak nezaopatrené dieťa navštevuje predškolské alebo iné  zariadenie v rozsahu viac ako 4 hodiny denne.

     (6)  Upustiť od zvýšenia úhrady podľa ods. 4  písm. b) a c) môže poskytovateľ sociálnej služby podľa prílohy č.  3,  ak  jediným príjmom poberateľa je rodičovský príspevok a prídavky na deti, resp. z dôvodov hmotnej núdze a nepostačujúceho príjmu, ktoré si poberateľ nezavinil sám.

Piaty diel
Spoločné ustanovenia pre zariadenia sociálnych služieb a denný stacionár

§ 13
Spôsob určenia úhrady za pobyt  v zariadení sociálnych služieb a dennom stacionári 

     (1) Suma úhrady za sociálne služby poskytované v zariadení pre seniorov, zariadení opatrovateľskej služby  alebo dennom stacionári sa určí ako súčet sumy pomerenej časti ekonomicky oprávnených nákladov podľa druhu sociálnej služby v prílohe č. 2 a zvýšenia úhrad podľa § 8 ods. 3, § 10 ods. 3, alebo § 12 ods. 3  v závislosti od druhu sociálnej služby.

     (2)  Ak sa sociálna služba v  zariadení pre seniorov, zariadení opatrovateľskej služby alebo dennom stacionári  poskytuje počas časti  mesiaca, suma úhrady za poskytovanie sociálnych služieb sa vypočíta ako súčin 1/30 z pomernej časti  ekonomicky oprávnených nákladov podľa  druhu sociálnej služby v prílohe č. 2 a počtu dní v mesiaci, počas ktorých bola služba skutočne poskytovaná.

     (3) Za dni prerušenia poskytovania sociálnych služieb v zariadení sociálnych služieb alebo dennom stacionári  podľa § 1   ods. 2  písm. b), vrátane dní pobytu v zdravotníckom zariadení,  môže poskytovateľ podľa prílohy č. 3, znížiť sumu úhrady za poskytovanie sociálnej služby  v rozsahu stanovenom vlastným interným predpisom. 

     (4) Ak prijímateľ sociálnej služby  preruší pobyt v  zariadení sociálnych služieb alebo dennom stacionári  podľa § 1 ods. 2 písm. b) bez oznámenia, suma úhrady sa vypočíta tak ako keby poskytovanie služieb nebolo prerušené a zaplatená úhrada sa nevracia.
- 9 - 

     (5) Suma  úhrady za poskytovanie sociálnej služby v zariadení sociálnych služieb alebo dennom stacionári podľa § 1 ods. 2 písm. b)  bez právoplatného rozhodnutia o  odkázanosti  fyzickej osoby na sociálnu službu, sa určí vo výške  priemerných   ekonomicky oprávnených nákladov v predchádzajúcom rozpočtovom roku  podľa  prílohy č. 2 a podľa druhu poskytovanej sociálnej služby. 

     (6) Ak sa sociálna služba v zariadení núdzového bývania alebo útulku  poskytuje počas časti  mesiaca, suma úhrady za poskytovanie sociálnych služieb sa vypočíta ako súčin 1/30 z  úhrady vypočítanej podľa § 12b.

TRETIA HLAVA
INÉ SOCIÁLNE SLUŽBY

Prvý diel
Odľahčovacia služba

§ 14
      Účel, forma odľahčovacej služby a okruh osôb, ktorým sa poskytuje odľahčovacia služba

     (1) Odľahčovacia služba je podporná sociálna služba poskytovaná podľa § 54 zákona o sociálnych službách fyzickej osobe, ktorá opatruje  inú fyzickú osobu s ťažkým zdravotným postihnutím podľa zákona č. 447/2008 Z. z., počas obdobia, v ktorom nemôže opatrovanie vykonávať.

     (2) Odľahčovacia služba môže byť poskytovaná formou: 
a) terénnej sociálnej služby podľa § 1 ods. 2  písm. a) nariadenia, 
b) pobytovej alebo ambulantnej sociálnej služby, podľa § 1 ods. 2  písm.  b) nariadenia,
c) vhodnou kombináciou terénnej, pobytovej, alebo ambulantnej sociálnej služby.

§ 15
Suma úhrady, spôsob určenia a platenia úhrady za poskytovanú odľahčovaciu službu 

     (1) Prijímateľ  sociálnej služby alebo iná fyzická osoba podľa § 73 ods. 10 zákona o sociálnych službách  je povinná platiť  úhradu za poskytovanú odľahčovaciu službu v sume určenej poskytovateľom  sociálnej služby, v súlade s týmto nariadením podľa formy sociálnej služby.

     (2) V prípade, že odľahčovacia služba je poskytovaná formou opatrovateľskej služby alebo formou pomoci pri osobnej starostlivosti o dieťa, spôsob a suma úhrady sa určí podľa § 4  tohto nariadenia.

- 10 -

     (3) Suma úhrady za poskytovanie odľahčovacej služby formou prepravnej služby sa určí podľa § 6 tohto nariadenia. 

     (4) V prípade, že  odľahčovacia služba je poskytovaná formou pobytovej alebo ambulantnej služby, spôsob a výška úhrady sa určí podľa typu poskytovanej sociálnej služby tak ako v zariadení pre seniorov - § 8,  zariadení opatrovateľskej služby - § 10,  alebo v   dennom stacionári - § 12. 

     (5) Ak sa poskytuje odľahčovacia služba v priebehu kalendárneho roka prerušovane, tak že zákonom stanovený počet 30 dní využíva postupne, za obdobie poskytovania odľahčovacej služby, ktoré trvá menej ako tri pracovné dni za sebou idúce, sa výška úhrady vypočítaná podľa ods. 2, 3, 4 tohto paragrafu  zvyšuje o sumu 3,32 €  na deň.

Druhý diel
Monitorovanie a signalizácia potreby pomoci

§ 16
Účel,  okruh osôb a podmienky  poskytovania služby monitorovanie a signalizácia potreby pomoci

     (1) Monitorovanie a signalizácia potreby pomoci je poskytovanie nepretržitej, dištančnej, hlasovej, písomnej alebo elektronickej komunikácie s fyzickou osobou, ktorá má nepriaznivý zdravotný stav  podľa § 52 zákona o sociálnych službách.

     (2) Podmienkou na poskytovanie služby je potvrdenie poskytovateľa zdravotnej starostlivosti o nepriaznivom zdravotnom stave fyzickej osoby, ktorá je žiadateľom o sociálnu službu.

§ 17
      Suma úhrady, spôsob určenia a platenia úhrady za monitorovanie a signalizáciu potreby pomoci

     (1) Suma úhrady  za monitorovanie a signalizáciu potreby pomoci je 12 € za kalendárny mesiac.

     (2) V prípade, keď sa služba monitorovanie a signalizácia potreby pomoci poskytuje v časti kalendárneho mesiaca sa suma úhrady podľa ods.  1  nemení.

- 11 -

ŠTVRTÁ HLAVA
SPOLOČNÉ USTANOVENIA PRE DRUHÚ ČASŤ

§ 18
Povinnosť platiť úhradu za poskytované sociálne služby

     (1) Prijímateľ sociálnej služby alebo iná fyzická osoba podľa § 73 ods. 10 zákona o sociálnych službách je povinná platiť úhradu za poskytnutú sociálnu službu podľa príjmu a majetku v zmysle § 72 a § 73 zákona č. 448/2008 Z.z. o sociálnych službách. 

     (2) Ak prijímateľ alebo iná   fyzická osoba podľa § 73 ods. 10 zákona o sociálnych službách, od ktorej sa požaduje úhrada za poskytnuté sociálne služby, nesplní podmienky v zmysle ustanovenia § 93 ods. 4 zákona  448/2008 Z.z. o sociálnych službách, úhrada za poskytovanú sociálnu službu bude stanovená vo výške priemerných ekonomicky oprávnených nákladov.

§ 19
Úprava úhrad

     (1) V prípade zmeny výšky priemerných ekonomicky oprávnených nákladov v rozpočtovom roku mesto Košice  upraví úhrady za  poskytovanie sociálnej služby podľa § 1  ods. 2  písm. a) a b)  vždy s účinnosťou od 1. mája nasledujúceho  rozpočtového  roka. 

     (2) Priemerné ekonomicky oprávnené náklady za rozpočtový  rok a jednotlivé druhy služieb zverejní mesto Košice najneskôr v termíne do 15. apríla  nasledujúceho rozpočtového roka.  

T R E T I A    Č A S Ť
P R E C H O D N É   A   Z Á V E R E Č N É   U S T A N O V E N I A 

§ 20
Zrušovacie ustanovenia

     Zrušuje sa Všeobecne záväzné nariadenie mesta Košice č. 113 o úhradách za poskytovanie sociálnych služieb v pôsobnosti územnej samosprávy mesta  (Nariadenie o úhradách za sociálne služby) schválené uznesením Mestského zastupiteľstva v Košiciach č. 1012/2009 v znení zmien a doplnkov vykonaných uznesením Mestského zastupiteľstva v Košiciach č. 1171/2010.

- 12 -

§ 21
Účinnosť

Toto  nariadenie nadobúda účinnosť 1. 10. 2012.   

Zmeny a doplnky nariadenia schválené uznesením Mestského zastupiteľstva v Košiciach
č. 801/2013 nadobúdajú účinnosť 1. 1. 2014,
č. 283/2015 nadobúdajú účinnosť 2. 1. 2016. 

	  
MUDr. Richard Raši, PhD., MPH
primátor

Zverejnené: 22.02.2016

Príloha č. 1
k všeobecne záväznému nariadeniu mesta Košice č. 130
Suma úhrady za  hodinu opatrovateľskej služby v domácnosti podľa druhov úkonov v €

Druhy úkonov	Suma	
I. sebaobslužné úkony 	1,20	
II. úkony starostlivosti o svoju domácnosť 
    s výnimkou umývania okien	2,00	
III. umývanie okien (10 m2/hod)		10 €                                                                  	8,00	
IV. základné sociálne aktivity, dohľad, sprevádzanie k lekárovi, kultúrne podujatia a pod	0,80	

Príloha č. 2
k všeobecne záväznému nariadeniu mesta Košice č. 130

Priemerné ekonomicky oprávnené náklady (EON)  na fyzickú osobu a mesiac v €

Druh zariadenia	Priemerné EON	Pomerná časť  priemerných EON
(2/5*)	z pomernej časti priemerných EON je suma za	
			stravovanie	Bývanie a ostatné služby	odborné činnosti	
Zariadenie pre seniorov	584,00	233,60	130	103,60	-	
Zariadenie opatrovateľskej služby	936,48	374,59	130	244,59	-	
Denný stacionár	269,60	107,84	58,50	-	49.34	
Suma za stravovanie sa ďalej člení	12% - raňajky,   9% - desiata,   45% - obed,   9% - olovrant,   25% - večera	
* 2/5 EON uhrádza prijímateľ služby
    3/5 EON sú náklady zriaďovateľa

Príloha č. 3
Zoznam poskytovateľov sociálnych služieb v pôsobnosti územnej samosprávy mesta

Poskytovateľ	Druh sociálnej služby	
	Opatrovateľská služba	Prepravná služba	Zariadenie pre seniorov	Zariadenie opatrovateľskej služby	Denný stacionár	Zariadenie núdzového bývania	
Útulok 
	Monitorovanie 
a signalizácia 
potreby pomoci	
1.	Stredisko sociálnej pomoci mesta Košice	-	áno	Áno	áno	áno	-	-	áno	
2.	Psychosociálne centrum  mesta Košice	-	-	-	-	-	áno	áno	-	
3.	MČ Košice - Sever	áno	-	-	áno	-	-	-	-	
4.	MČ Košice - Západ	áno	-	-	áno	-	-	-	-	
5.	MČ Košice - Juh	áno	-	-	áno	-	-	-	-	
6.	MČ Košice – Dargovských hrdinov	áno	-	-	-	-	-	-	-